**B. Osobitná časť**

**K čl. I**

**K bodom 1 a 2**

S ohľadom na to, že problematika vzdelania, praxe a preukázania odbornej spôsobilosti na výkon úloh podľa § 22 ods. 1 nariadenia vlády Slovenskej republiky č. 377/2012 Z. z.
je koncentrovaná v § 37a a 37b zákona č. 39/2007 Z. z. o veterinárnej starostlivosti v znení neskorších predpisov, sa v návrhu nariadenia vlády navrhuje spresnenie formulácie niektorých ustanovení o preukazovaní spôsobilosti osôb, ktoré vykonávajú postupy na zvieratách, navrhujú postupy a projekty, zabezpečujú starostlivosť o zvieratá alebo usmrcujú zvieratá.

**K bodom 3 a 4**

V súlade s čl. 6 prvým bodom písm. a) nariadenia (EÚ) 2019/1010 sa navrhuje úprava doterajšieho znenia § 40 ods. 3 a 4 nariadenia vlády Slovenskej republiky č. 377/2012 Z. z., a to pokiaľ ide o lehotu na aktualizáciu netechnického zhrnutia projektu a povinnosť zaslať netechnické zhrnutia projektov a ich aktualizácie Európskej komisii. Netechnické zhrnutia projektov pre schválené projekty a ich aktualizácie sa predkladajú Európskej komisii v súlade s čl. 1 vykonávacieho rozhodnutia Komisie (EÚ) 2020/569 zo 16. apríla 2020, ktorým sa stanovuje spoločný formát a informačný obsah na predkladanie informácií, ktoré majú členské štáty vykazovať podľa smernice Európskeho parlamentu a Rady 2010/63/EÚ o ochrane zvierat používaných na vedecké účely a ktorým sa zrušuje vykonávacie rozhodnutie Komisie 2012/707/EÚ (Ú. v. EÚ L 129, 24.4.2020).

**K bodom 5 a 6**

V súlade s čl. 6 druhým bodom písm. a) nariadenia (EÚ) 2019/1010 sa ustanovujú lehoty na zaslanie informácií o uplatňovaní nariadenia vlády Slovenskej republiky
č. 377/2012 Z. z. a lehota na zaslanie štatistických informácií o používaní zvierat v postupoch Európskej komisii. Rovnako sa ustanovuje aj spôsob, akým sa tieto informácie Európskej komisii predkladajú, a to elektronicky vo formáte podľa čl. 2 až 4 vykonávacieho rozhodnutia Komisie (EÚ) 2020/569 zo 16. apríla 2020, ktorým sa stanovuje spoločný formát a informačný obsah na predkladanie informácií, ktoré majú členské štáty vykazovať podľa smernice Európskeho parlamentu a Rady 2010/63/EÚ o ochrane zvierat používaných na vedecké účely a ktorým sa zrušuje vykonávacie rozhodnutie Komisie 2012/707/EÚ (Ú. v. EÚ L 129, 24.4.2020).

**K bodu 7**

Dopĺňa sa odkaz na zákonné ustanovenie, na základe ktorého má orgán veterinárnej správy kompetenciu zasielať informácie podľa § 45 nariadenia vlády Slovenskej republiky č. 377/2012 Z. z. Európskej komisii.

**K bodu 8**

Navrhované ustanovenie reaguje na povinnosť členských štátov zverejniť do 31. decembra 2020 netechnické zhrnutia projektov pre schválené projekty a ich aktualizácie, nakoľko od 1. januára 2020 sa bude uplatňovať nový postup ich zverejňovania (namiesto zverejňovania netechnických zhrnutí projektov a ich aktualizácií členskými štátmi budú členské štáty zasielať netechnické zhrnutia projektov a ich aktualizácie Európskej komisii
na zverejnenie).

**K bodom 9 a 10**

Legislatívno-technické úpravy.

**K čl. II**

Účinnosť návrhu nariadenia vlády sa navrhuje s ohľadom na znenie čl. 6 nariadenia (EÚ) 2019/1010. Vzhľadom na predpokladanú dobu trvania legislatívneho procesu je možné predpokladať, že bude zachovaná 15 dňová legisvakačná doba v súlade s § 19 ods. 5 zákona
č. 400/2015 Z. z. o tvorbe právnych predpisov a o Zbierke zákonov Slovenskej republiky
a o zmene a doplnení niektorých zákonov.